《会同寅赏莲花分韵得通字》
明代·袁衷

灵根来从太华峰，阿谁移入盆池中。曲栏低护冯夷宫，碧波恍与银潢通。

祝融秉令花正红，景象清胜濂溪同。昼长淡淡来香风，高堂静坐心神融。

蒋君设宴邀群公，衣冠腾集人中雄。琼浆满引醉碧筒，分题赋咏兴无穷。

况今九五飞真龙，同寅佐理期协恭。边鄙无虞百谷丰，坐令四海歌时雍，对花宴赏常相从。

作者简介：广东东莞人，字秉忠。正统六年举人。长于诗文。授户部主事，历知梧州、平乐、永州诸府，称廉明。有《竹庭稿》。